शिवरात्रि के दिन शिवा को ईशा मिली, लेकिन उसे पाना इतना आसान नहीं था
पूरी लॉबी जगमगा रही थी, जैसे आज की रात जश्न की रात हो। कॉल बेल बजते ही जैसा दरवाजा खुला तो घर के भीतर सजे गुलाब और गेंदे की महक ने माहौल को और रोमांटिक बना दिया।
“अरे! उठ जा ईशा... आज ऑफिस नहीं जाना क्या?” मां की किचन से आती आवाज से ईशा बेड पर करवटें लेने लगी। उसने अपने फोन को बेड पर जल्दी-जल्दी टटोलना शुरू किया। फोन मिला, पर यह क्या, मोबाइल स्क्रीन पर अभी तो सुबह के 6 ही बजे थे।
ईशा ने तेज आवाज में कहा, “मां, आज वर्क फ्रॉम होम है, क्योंकि शिवरात्रि है। बॉस का फास्ट रहता है और उन्हें मंदिर जाना होता है, तो उन्होंने सबका वर्क फ्रॉम होम डिक्लेयर कर दिया। देर रात ग्रुप पर मैसेज आया था, इसलिए आपको बताना भूल गई।”
“चलो अच्छा है, आज तू घर पर है। सोसाइटी में आज शिव-पार्वती की झांकी निकलेगी, तो उसमें सभी को शामिल होना है।”
“मां मेरी छुट्टी नहीं है, बताया तो वर्क फ्रॉम होम है,” ईशा ने खीझते हुए कहा।
“अरे, कुछ देर लैपटॉप नहीं देखेगी, तो कौन-सा पहाड़ टूट पड़ेगा,” मां को ईशा के काम से ज्यादा शिव-पार्वती की झांकी में रुचि थी।
“कितने बजे है झांकी, मां?” ईशा उससे पहले ऑफिस का काम निपटा लेना चाहती थी।
“सोसाइटी के ग्रुप पर आ जाएगा, वैसे 2 बजे से पूजा-अर्चना शुरू होगी,” मां ने खुशी जताते हुए कहा।
“ठीक है, मैं जॉइन कर लूंगी,” ईशा ने बेमन से हामी भरी।
“अच्छा सुन, आज वो अपना लाल अनारकली सूट पहनना। पूजा-पाठ में तो कम से कम ट्रेडिशनल ड्रेस पहनकर चलना चाहिए,” मां चाहती थीं कि ईशा देसी लुक में उनके साथ झांकी में जाए।
“उफ मां, उसके साथ मेरे पास मैचिंग इयररिंग्स नहीं है। उस पर ऑक्सिडाइज्ड इयररिंग्स अच्छे लगेंगे,” ईशा ने अपनी परेशानी बताई।
“जानती थी, तू कुछ न कुछ बहाना बना ही देगी। सुन, कोई भी पहन लेना, पर आज नीचे वही सूट पहनकर आना,” मां हर हाल में ईशा को झांकी में शामिल करना चाहती थीं।
“ओके बिल्ली मां,” ईशा कभी-कभी अपनी मां को बिल्ली कहकर भी पुकारती थीं। उसे मां से तो बेहद प्यार था ही और बिल्लियों से भी काफी लगाव था। पूरे घर में बिल्ली की पेंटिंग्स, फेवरेट पिलो से लेकर कस्टमाइज़्ड कॉफी मग तक, सभी पर कैट प्रिंट्स थे। इसलिए वह बहुत ज्यादा प्यार आने पर मां को भी 'बिल्ली मां’ कह देती।
फ्रेश होकर उसने भी घर के मंदिर में पूजा कर अपने दिन की शुरुआत की।
लगभग दो बजे के आसपास ईशा की मां पूजा के लिए अपनी हाई राइज सोसाइटी की 20वीं मंजिल से नीचे चली गई थीं। जाहिर है, सभी फंक्शन के लिए नीचे बने क्लब या पार्क में जाते थे।
ईशा ने ऑफिशियल काम के बीच में अपने मोबाइल फोन से सोसाइटी ग्रुप को अनम्यूट किया। वह सोसाइटी के ग्रुप में बार बार आने वाले मैसेजेस से बचना चाहती थी।
ऑफिस में उसने झांकी के टाइम पर पहले ही ब्रेक टाइम ले लिया था।
ग्रुप को खोलते ही पूजा-कीर्तन के वीडियो और फोटोज दिखाई देने लगे। किसी ने झांकी निकलने का समय पूछा, तो किसी रेजिडेंट ने 4 बजे का समय बताया।
ईशा ने राहत की सांस ली। उसके मन में था, वह ब्रेक टाइम लेकर अच्छी तरह तैयार हो सकेगी। आखिर आज उसे मम्मी का बताया सूट जो पहनना था।
दिन के 3.30 बजे, ईशा ने तैयार होना शुरू किया। रेड अनारकली सूट पहनकर ईशा ने शीशे में खुद को निहारते हुए कहा, “उम्म! तुम्हें कोई हक नहीं बनता कि तुम इतनी खूबसूरत दिखो!” हालांकि यह डायलॉग उसकी फेवरेट एक्ट्रेस करीना की फिल्म का था, लेकिन खुद को पैंपर करने का ईशा का यह अपना ही स्टाइल था।
वाकई ईशा उस दिन गजब की खूबसूरत लग रही थी। चार बजते ही वह नीचे की तरफ भागी।
झांकी निकलने में अभी 10 मिनट और बाकी थे। ईशा भी अपनी सोसाइटी के हमउम्र दोस्तों के साथ मिलकर डांस करने लगी। भजन पर भी उसके पैर ऐसे थिरक रहे थे, जैसे उसने उस भजन पर न जाने पहले कितनी बार डांस किया हो। सभी लोग उसकी परफॉर्मेंस पर खूब तालियां बजा रहे थे।
शिव-पार्वती की मूर्ति को ईशा के सभी दोस्तों ने मिलकर उठाया और नाचते-गाते, झूमते हुए ढोल-नगाड़ों की थाप पर रथ में रखा। इस झांकी को डांस करते हुए और गुलाल उड़ाते हुए पूरी सोसाइटी में घुमाया।
ईशा की नजर डांस करते-करते अपनी घड़ी पर पड़ी, तो देखा शाम के 5.30 बज चुके थे। ईशा ने सिर्फ एक घंटे के लिए ही ब्रेक टाइम लिया था। ईशा को झांकी में इतना मजा आया कि उसका मन नहीं था कि वह वापस जाकर लैपटॉप से ऑफिस जॉइन करे। उसके सभी हमउम्र दोस्त बोल रहे थे कि यार, बाद में चली जाना। लेकिन ईशा अपनी बात की पक्की थी, ऑफिस का काम भी जरूरी था। इसलिए उसे झांकी छोड़कर आना पड़ा।
ईशा ऊपर तो आ गई थी, पर लैपटॉप पर उससे ऑफिस का काम नहीं हो रहा था। वह कितनी ही बार अपना मोबाइल देख चुकी थी कि झांकी के और वीडियो आ जाएं।
करीब 7 बजे उसका काम खत्म हुआ। लैपटॉप बंद कर नीचे जाना चाहती ही थी कि तब तक मां घर आ चुकी थीं।
“अरे बिल्ली मां! आप इतनी जल्दी आ गईं। मैं तो फिर से वापस नीचे जा रही हूं ।”
“अरे, अब सब लोग घर चले गए हैं। नीचे कोई नहीं है। अंजू बता रही थी कि सोसाइटी के फेसबुक पेज पर लाइव था प्रोग्राम। नीचे जाने से अच्छा है कि तू फेसबुक पर प्रोग्राम देख ले,” मां ने ईशा को पूरी जानकारी दी।
ईशा ने तुरंत फेसबुक खोला। सच में कार्यक्रम तो खत्म हो चुका था। पर यह क्या? झांकी की कुछ फोटोज में उसके कुछ कैंडिड पिक्चर्स थे। दो-तीन पिक्चर तो इतनी अच्छी थीं कि उसमें शिव जी के साथ ईशा की फोटोज पर फोकस ऑन रखा गया था और बाकी भीड़ आउट ऑफ फोकस थी। सचमुच यह पिक्चर बेहद शानदार थी और ऐसे खिंची गई थी कि शायद ईशा के अलावा कोई समझ भी नहीं पाया था कि पिक्चर में शिव की मूर्ति नहीं उसे ही फोकस में रखा गया था। उसके दिमाग की बत्ती जली। फोटो जूम करके देखा तो फोटोग्राफर का नाम और नंबर उस पर मार्क था।
ईशा के लिए बस इतना ही काफी था। उसने फोन मिलाया- “हाय शिवा, ईशा दिस साइड!”
“ओह, हाय ईशा! मैं जानता था आपका कॉल जरूर आएगा,” शिवा जैसे उसके ही फोन का इंतजार कर रहा था।
“आप जानते हो मुझे?” ईशा ने हैरानी से पूछा।
“वैसे नहीं, पर आज जान गया। आपके ही चर्चे थे पूरी सोसाइटी में,” शिवा ने उसकी तारीफ करनी शुरू कर दी।
“हा हा हा! पर शिवा सच में आपने प्रोग्राम को प्रोफेशनली कैप्चर किया है। मेरी फोटोज सच में शानदार आई हैं। प्लीज, आप मुझे मेरे सारे वीडियोज और फोटोज दे दें। एक्चुअली मुझे इंस्टा रील्स और अपनी डीपी अपडेट करनी है। शिवा, रियली थैंक यू सो मच मेरी इतनी अच्छी फोटोज खींचने के लिए! शिवजी के साथ मेरी फोकस वाली फोटो तो अब तक की मेरी बेस्ट फोटो में से एक है,” ईशा की बातों से साफ झलक रहा था कि उसे अपनी तस्वीरें बहुत पसंद आई हैं।
“जी, श्योर! मैं आपको देता हूं। आप मुझे आईडी दीजिए। प्लीज, थैंक्स कहकर दिल मत तोड़ो। मेरा काम है, यह। आपने मेरे काम को पसंद किया, इससे बड़ी बात मेरे लिए और क्या होगी? जब मुझे आपका नाम पता चला ईशा। तभी से मेरे दिमाग में फोटोज का फ्रेम तैर गया था। शिव के साथ आपकी फोटो लूंगा, क्योंकि आई नो कि पार्वती का एक नाम ईशा भी है,” शिवा ने ईशा की जानकारी बढ़ाई।
ईशा ने हंसते हुए कहा, “लगता है ‘ब्रह्मास्त्र’ फिल्म का आप पर भी असर है, लेकिन मैं आपकी फोटोग्राफी की फैन हो चुकी हूं।” ईशा ने शिवा को अपनी आईडी दी और फोटो मिलते ही अपनी डीपी और रील्स को अपडेट कर दिया। आज ईशा के चेहरे की मुस्कुराहट की वजह ही कुछ और थी।
शिवा और ईशा अब लगभग हर दिन ही बात करने लगे। कॉलिंग से अब दोनों वॉट्सऐप चैट पर भी बीच-बीच में मैसेज करते रहते। कुछ दिनों तक यह सिलसिला चलता रहा। बातें तो दोनों की बीच खूब हो रही थीं, पर मिलने का कुछ तय नहीं हो पा रहा था। दोनों ही अपने-अपने काम में बिजी थे और मिलने की डेट मैच नहीं हो रही थी।
एक दिन ईशा ने शिवा को अपने घर पर इनवाइट किया और कहा कि कमिंग सैटरडे घर में एक पार्टी है और तुम्हें भी आना है। मां ने खासतौर पर कहा है कि उन्हें तुमसे मिलना है। तुम चाहो तो उस दिन कैमरा मत लाना। पर मेरी नेक्स्ट डीपी के लिए फोटो बाद में क्लिक कर देना।
शिवा जानता था कि ईशा अपनी परफेक्ट डीपी के लिए कितनी क्रेजी रहती है। उसने कहा, “मैं कैमरा लेकर आऊंगा और उस दिन तुम्हारी लाइफ की बेस्ट फोटो क्लिक करूंगा, जिसे तुम हमेशा याद रखोगी।”
“वाऊ शिवा, थैंक यू सो मच! दोस्त ऐसा होना चाहिए, जो दिल की बातें समझ ले। चलो मिलते हैं इस सैटर डे।” फोन रखते ही शिवा जैसे खयालों में खो-सा गया। उसने तो पहली नजर में ही ईशा को मन ही मन अपना मान लिया था। बस इंट्रोवर्ट होने की वजह से वह अपनी फीलिंग्स एक्सप्रेस नहीं कर पा रहा था। आज जब उसने सुना कि ईशा की मम्मी ने बुलाया है, तो उसके मन में एक नहीं कई लड्डू फूटे।
शिवा को लग रहा था कि उसका सपना सच होने में अब सिर्फ शनिवार तक का ही फासला है।
इस बीच शिवा ने ईशा से पूछ ही लिया कि वह पहली बार उसे देखेगी, तो वह क्या पहनकर आए। ईशा का कहना था कि उसे लड़के फॉर्मल्स में ही स्मार्ट लगते हैं।
शिवा को एक-एक दिन भारी पड़ रहे थे। जैसे-तैसे शनिवार भी आ ही गया और वह ईशा की पार्टी के लिए पूरी तैयारी के साथ निकल पड़ा।
लिफ्ट के शीशे में वह बार-बार खुद को देखकर मुस्कुरा रहा था। शिवा के हाथों में ईशा की मां के लिए उनके फेवरेट रजनीगंधा के फूलों का बुके था, जेब में ईशा के लिए कुछ चॉकलेट्स और दूसरी पॉकेट में एक सरप्राइज गिफ्ट भी।
लिफ्ट का डोर खुलते ही पूरी लॉबी जगमगा रही थी, जैसे आज की रात जश्न की रात हो। कॉल बेल बजते ही जैसा दरवाजा खुला तो घर के भीतर सजे गुलाब और गेंदे की महक ने माहौल को और रोमांटिक बना दिया।
दरवाजा ईशा की मां ने खोला। मां को बुके देते हुए उसने पूछा कि ईशा कहां है? यह पूछकर आगे बढ़ा ही था कि हॉल में सजी-संवरी बैठी ईशा किसी प्रेंसेस से कम नहीं लग रही थी।
घर में काफी लोग मौजूद थे। वह अपने मन की बात कहने जैसे ही अकेली बैठी ईशा की तरफ बढ़ा। ईशा ने कहा- “मीट माय फिऑन्से!” शिवा को जैसे इस बात का अंदाजा भी नहीं था कि ईशा उससे पहले उसे प्रपोज कर देगी, वह भी फिऑन्से बोलकर।
शिवा जब तक ईशा तक पहुंचता तब तक एक हैंडसम लड़का उसकी तरफ ‘हेलो’ का इशारा करने के लिए हाथ आगे बढ़ा चुका था। ईशा कूदकर उस शख्स के पास आकर खड़ी हो गई। शिवा जब तक कुछ समझ पाता, उससे पहले ईशा ने बताया, “ये महेश हैं। तुमने सही कहा था कि आज भी तुम्हें मेरी लाइफ की बेस्ट फोटो ही क्लिक करनी है।”
शिवा के आसपास कई लोग बोल रहे थे, पर उसे जैसे कुछ भी सुनाई देना बंद हो गया था। थोड़ा संभलकर उसके मुंह से बस ‘हां’ निकला।
फिर खुद को संभालते हुए वह बोला- “देखा, शिवा की कही बात कभी गलत नहीं होती।”
शिवा की आंखें गीली थीं, जेब में रखी चॉकलेट्स लगभग मेल्ट हो चुकी थीं, तो दूसरी जेब में एक रिंग थी, जिस पर बिल्ली के फेस शेप में डायमंड को कस्टमाइज कर बनवाया गया था।
शिवा के कैमरे का मोड ऑन था, शटर हटाकर वह एक बार फिर महेश और ईशा यानी शिव और पार्वती की फोटो खींचने लगा। ईशा की लाइफ की बेस्ट फोटो क्लिक करते हुए उसकी आंखें नम थीं ।
- गीतांजलि
E-इश्क के लिए अपनी कहानी इस आईडी पर भेजें: db.women@dbcorp.in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें